વર્ષોથી આપણે જાણીએ છીએ, બોલીએ છીએ કે વર્તમાનપત્ર લોકશાહીની ચોથી જાગીર છે, પ્રહરી છે. વાત ખૂબ સાચી છે અને આવશ્યક પણ છે. સ્વતંત્રતા મેળવવામાં વર્તમાનપત્રોનો ખુબ મોટો ફાળો છે. ગુલામી વખતે પ્રજામાં દેશપ્રેમ જગાવવામાં અને અંગ્રેજો પ્રત્યે નફરત પેદા કરવામાં ખૂબ મોટોભાગ છાપાઓએ ભજવ્યો હતો. અંગ્રેજ સરકારની ટીકા કરવી, તેની ત્રુટીઓ શોધવી, લોકોમાં સરકાર પ્રત્યે રોષ પેદા કરવો વગેરે ખુબ મોટા કામ વર્તમાનપત્રોએ કર્યા હતા અને એ પણ છુપાઈને. આઝાદી મળી ગઈ, વિશ્વની સહુથી મોટી લોકશાહી આપણા દેશમાં પ્રસ્થાપિત થઇ અને ભારતમાં જાગૃત રીતે અખબારો આ કામ કરે પણ છે. મજબૂત લોકતંત્રનું આ મોટું લક્ષણ છે.